Mudéjar
Mudéjar je skupni naziv za Maure, ili općenito muslimane iz pokrajine Al-Andalus koji su nakon rekonkviste odlučili ostati na teritoriju kršćanske Španjolske. Riječ je grubi prijevod arapske riječi Mudajjan مدجن, u značenju "udomaćeni, pripitomljen".

U 16. st. su bili prisiljeni prijeći na katoličanstvo, a oni koji su optuženi da su prikriveni muslimani prozvani su Moriscos (Mali Mauri).

Umjetnički stil

Umjetnički stil mudéjar (izgovor: mu'dehar), španjolski: estilo mudéjar, stil je u umjetnosti kršćanskih država na Pirinejskom poluotoku i kasnije Španjolske u 12.-16. st.

Nastaje pod utjecajem islamske maurske umjetnosti i uz sudjelovanje maurskih umjetnika, koji su djelovali i u kršćanskim zemljama.

Stil se dalje razvija i u 16. st, nakon uspjeha kršćanske rekonkviste i protjerivanja Maura, te stvaranja španjolske države.

Maurski elementi se u razvoju stila mudéjar spajaju s utjecacajima romanike, gotike i renesanse, napose u primjeni bogate arhitektonske dekoracije.

Vrijedna arhitektonska ostvarenja toga stila nalaze se u Toledu, Sevilli (Alcázar, Casa de Pilatos) i Zaragozi.

Od proizvoda umjetničkog obrta ističu se sagovi, tkanja i keramičke pločice (azulejos).

Veze
 Mudéjar arhitektura u Aragonu
 Neo-maurski stil
 Islamska umjetnost
 Islamska arhitektura

Izvori
 Opća enciklopedija JLZ, sv. 5, Zagreb: 1979.

Umjetnička razdoblja
Gotika
Španska umjetnost